***„Boh******je******láska; a kto ostáva v láske, ostáva v Bohu a Boh ostáva v ňom.“***

***1 Jn 4, 16***

     Milé mamy,

     pozdravujeme Vás z Bratislavy hneď na začiatku tohto nového roku 2014. Veríme, že Pán Ježiš sa narodil cez tieto krásne sviatky aj v našich srdciach. Možno nie takým spôsobom, ako sme očakávali, možno sme pre radosť z *Dieťatka* museli priniesť aj veľa bolesti, ale my mamy dobre vieme, že pri narodení to tak býva. Ja sama som si to uvedomila až na Štedrý deň. A predsa som dostala milosť žasnúť nad veľkosťou Boha, ktorý dokáže utíšiť také obrovské sídlisko, ako je Petržalka, na dlhé hodiny. Bolo také ticho, aké som tu ešte nezažila. Uvedomila som si, aký je Boh Otec mocný, dobrý a láskavý.

     Raz dávno som bola na seminári s pátrom Velom. Vyzval nás, aby sme si predstavili Boha ako nášho Otca. Zavrela som oči a v duchu som kričala, že to neviem a čo mám robiť. A v tej chvíli sa mi vynorila v mysli spomienka na môjho otca, ako sedával v obývačke na gauči, s jednou rukou opretou hore na operadle, vždy pripravený na objatie. Vždy pripravený pomôcť nám aj našim priateľom. Nikdy nás neodmietol, nikdy nám nič nevyčítal. A už som vedela...

     Boh Otec je v každej chvíli pripravený prijať nás s otvorenou náručou. Z lásky k nám *stráca čuch a zrak*. Objíme nás s láskou, úprimne, takých, akí sme, a vníma len dobro, ktoré je ukryté v hlbinách našej duše. Až potom dovoľuje svojim zmyslom spútaným láskou konať – s láskou a pre lásku.

     Naši otcovia biskupi vyhlásili rok 2014 za Rok Sedembolestnej Panny Márie. To už určite všetky viete. Ale možno neviete, že v roku 1982 sa v africkom štáte Rwanda v mestečku Kibeho zjavila Panna Mária ako *Matka Slova.* Je to jediné zjavenie v Afrike, ktoré je oficiálne uznané Katolíckou cirkvou. Matka Božia žiadala všetkých, aby sa modlili ***denne na kolenách sedembolestný ruženec.***Prišla do mestečka Kibeho, aby pripravila ľudí na druhý príchod svojho Syna. Toto zjavenie, tak ako všetky ostatné, nie je len pre Afriku, ale je pre celý svet. Tak ako aj na iných miestach hovorí k nám ako naša mama: *Kajajte sa, kajajte sa, kajajte sa...* *Modlite sa celým srdcom. Pridajte aj trochu umŕtvovania. Telesného aj duševného. Nehľadajte utrpenie, ale ak príde, nerebelujte proti nemu. Utrpenie prináša očistenie...*

     Boh Otec nás miluje do krajnosti. Posiela Matku Božiu, aby nám pomáhala kráčať po ceste k nemu. Počúvajme jej hlas. Zamyslime sa nad tým, či to, čo nám hovorí, aj robíme. Porozmýšľajme,  či žiada od nás veci, ktoré nie sme schopné uskutočniť.

     Drahé mamy, uvážte samy, či to nie je výzva aj pre nás – v tomto roku zasvätenom Sedembolestnej Panne Márii – k modlitbe sedembolestného ruženca. Možno je to výzva vyskúšať, či tie naše kolená ešte niečo vydržia... Veď čo nám pomôže, ak naše deti budú mať prácu a kde bývať a čo jesť a zdravie, ak nebude pokoj vo svete? Prosme, pokiaľ je ešte čas. Prosme, v jednote sŕdc a myslí.

     Milé mamy, vyprosujme si navzájom milosť, aby aj cez naše srdcia pretekala Božia nepodmienečná láska k našim manželom a deťom. Odovzdajme naše manželské problémy a  problémy rozpadajúcich sa rodín Sedembolestnej Panne Márii a dôverujme, že ona môže vyprosiť nemožné. Tak, ako to spravila pred 450 rokmi v Šaštíne. Ak ste v akejkoľvek neľahkej situácii, nestrácajte nádej, Ježiš je tu, je s nami, miluje nás!

     Ďakujeme za všetky vaše pozdravy a priania k Vianociam. Prajeme a vyprosujeme vám veľa radosti.

     *Za MM s láskou                                          mama Jana Pajanová*

**Modlitba sedembolestného ruženca:**

*Verím v Boha, Sláva, Otče náš,*

*3 x Zdravas Mária ... Ježiš, ktorý nech rozmnožuje v nás*

*úctu k Sedembolestnej Matke;*

*dôveru k Sedembolestnej Matke;*

*lásku k Sedembolestnej Matke;*

**Tajomstvá:**

*1. ktorého utrpenie ti bolo od Simeona zvestované,*

*2. s ktorým si do Egypta utekala,*

*3. ktorého si s bolesťou tri dni hľadala,*

*4. ktorý sa s tebou stretol na krížovej ceste,*

*5. ktorého si videla na kríži umierať,*

*6. ktorého mŕtve telo si držala vo svojom náručí,*

*7. ktorého si s bolesťou do hrobu položila.*

**Každé tajomstvo sa modlí:** *Otče náš... 7 x Zdravas ... Sláva...*

*Svätá Matka, Krista rany, ktorými bol doráňaný, hlboko mi v srdce vtlač.*

**Po poslednom tajomstve sa modlí:** *3 x Zdravas Mária... Ježiš, ktorého si s bolesťou oplakávala. Svätá Mária...*

*A modlitba: Prosíme ťa, božský Spasiteľ, dožič nám, aby sme sa stali účastnými zásluh tvojho utrpenia, keď úctivo rozjímame o mukách a bolestiach tvojej panenskej Matky, ktoré prebodli jej nevinnú dušu, ako jej to predpovedal svätý starec Simeon. Amen.*